
Parlamentul  României

Camera  Deputaţilor

Comisia pentru industrii si servicii






                 Bucureşti, 23.06.2015



                                         
                       Nr.4c-3/208/2015
AVIZ
asupra proiectului de Lege pentru ratificarea Acordului între Guvernul României şi Guvernul Republicii Cipru privind protecţia reciprocă a informaţiilor clasificate, semnat la Nicosia, la 31 octombrie 2014



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz, care va fi transmis Comisiei pentru apărare, ordine publică şi siguranţă naţională, cu proiectul de Lege pentru ratificarea Acordului între Guvernul României şi Guvernul Republicii Cipru privind protecţia reciprocă a informaţiilor clasificate, semnat la Nicosia, la 31 octombrie 2014, transmis cu adresa nr. P.L.x. 471 din 17 iunie 2015, înregistrat sub nr.4c-3/208 din 19 iunie 2015.


Consiliul Legislativ, cu avizul nr.365/15.04.2015, avizează favorabil proiectul de lege.



Consiliul Suprem de Apărare a Ţării, prin Hotărârea nr.42/28.05.2015, a avizat proiectul de lege.



Proiectul de lege are ca obiect constituirea protecţiei reciproce a informaţiilor clasificate în cadrul unor activităţi ce presupun cooperarea directă între părţi sau încheierea şi derularea unor contracte clasificate între persoane juridice din România şi Cipru.

Părţile vor lua măsuri adecvate pentru protecţia informaţiilor clasificate primite şi vor acorda tuturor informaţiilor clasificate schimbate un nivel de protecţie de securitate corespunzător celui prevăzut pentru propriile informaţii cu un nivel de clasificare echivalent.

Pentru informaţiile clasificate de nivel strict secret şi strict secret de importanţă deosebită a fost prevăzut un regim special de protecţie, în ceea ce priveşte multiplicarea, traducerea şi distrugerea.



Examinarea proiectului de lege a avut loc în şedinţa comisiei din data de 23 iunie 2015.
În urma dezbaterilor, membrii comisiei au hotărât, în unanimitate, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

VICEPREŞEDINTE,

Gheorghe Marin

Consilieri parlamentari,
Viorela Gondoş

